《游云门寺留题灵运上人房》
宋代·吴奎

云门入云深，树密山转幽。
谿亭脩竹里，激激玉泉流，
仁智所遐想，古今为胜游。
我乘休沐至，穷览殊难周。
金碧楼殿午，寒香松桂秋。
清风动高兴，飘越不可收。
禅师索题诗，捉笔事冥搜。
欲速驰思远，顷刻历九州。
象外有真物，惝怳难为求。
徒形陈熟言，羞澀为尔留。

作者简介：（1011—1068）潍州北海人，字长文。仁宗天圣五年进士。历知数州。累迁翰林学士，权知开封府。达于从政，应事敏捷，吏不敢欺，豪猾畏敛。英宗朝官至礼部侍郎。神宗即位，拜参知政事。以反对起用王安石，出知青州。卒谥文肃。